Сёння ў Толі выхадны  
*Паўлюк Прануза*

Сёння ў Толі выхадны,

Дома не сядзіцца.

Вынес раніцай зярнят

Снегірам, сініцам.

На кустах і пад акном

Новыя кармушкі,

Да вячэрняе зары

Тут жыруюць птушкі.

Ноччу снегу намяло,

Гурбы на дарозе.

Вось на вуліцы гудзе

Працаўнік-бульдозер.

На марозе ж не стаяць!

Толя ўзяў лапату.

Снег рыпучы разграбаў

Радасна, заўзята.

Разагрэўся, успацеў,

Рукавіцы скінуў.

Ад пад'езда цераз двор

Пралягла сцяжына.

Хто ні крочыў, гаварыў:

— Малайчына, Толя...

Снег сцяжынку не замёў,

Церусіў паволі.